প্রতিনিয়ত লুটেরা কোটিপতি পরিবারের উদ্ভব হচ্ছে সরকারের নীতির কারণে: বাম জোট
বাংলাদেশের কমিউনিস্ট পার্টির (সিপিবি) সাধারণ সম্পাদক ও বাম গণতান্ত্রিক জোটের কেন্দ্রীয় সমন্বয়ক রুহিন হোসেন প্রিন্স বলেছেন, 'সরকার জনমত ও স্বাধীনতার চেতনা উপেক্ষা করে রাষ্ট্রীয় পাটকলগুলো বন্ধ করেছে। এখন লিজের নামে লুটপাটের আয়োজন সম্পন্ন করেছে। অতীতে বেসরকারিকরণের নামে যেসব কার্যক্রম সম্পন্ন হয়েছে তার অভিজ্ঞতা এটাই বলে।'
আজ রোববার বিকেল সাড়ে ৪টায় বাম গণতান্ত্রিক জোটের উদ্যোগে খুলনার খালিশপুর এলাকায় পদযাত্রা ও সমাবেশ অনুষ্ঠিত হয়। পদযাত্রা শেষে খালিশপুর জুট মিলের সামনে অনুষ্ঠিত সমাবেশে রুহিন হোসেন প্রিন্স এ কথা বলেন।
তিনি আরও বলেন, 'আধুনিকায়ন করে রাষ্ট্রীয় খাতে পাটকল চালু না করে সরকার ব্যক্তি মালিকদের সুবিধা দেওয়ার জন্যই এই লিজ কার্যক্রম শুরু করেছে। পাটকল বন্ধ করলেও বিজিএমসি ও তাদের কর্মকর্তাদের রেখে প্রতি মাসে কয়েক কোটি টাকা অপচয় করা হচ্ছে। অথচ এখনও শ্রমিকদের সমুদয় বকেয়া শত কোটি টাকা পরিশোধ করা হয়নি। বন্ধ পাটকলগুলোতে সুরক্ষা নেই। মেশিনারিসহ বিভিন্ন সরঞ্জাম লুটপাট হচ্ছে। অনেক জায়গায় জায়গা-জমিও লাপাত্তা হচ্ছে। এখন পুরো জমি লুটপাটের আয়োজন করারই অপেক্ষায় আছে।'
রুহিন হোসেন প্রিন্স বলেন, 'সরকার কথায় কথায় মুক্তিযুদ্ধের কথা বলে, চেতনার কথা বলে। কিন্তু সংবিধানের ১৩ নম্বর অনুচ্ছেদে দেশের অর্থনৈতিক নীতিমালা অনুযায়ী যে অর্থনৈতিক ব্যবস্থা পরিচালনার কথা, তার উল্টো পথে অর্থনীতিকে চালিত করা হচ্ছে। তাই তো এখন পাকিস্তান আমলের ২২ পরিবারের বিপরীতে নতুন ২২ পরিবারের উদ্ভব হয়েছে।'
'প্রতিনিয়ত এ ধরনের লুটেরা কোটিপতি পরিবারের উদ্ভব হচ্ছে সরকারের নীতির কারণে। তারা কেন্দ্র থেকে শুরু করে স্থানীয় লুটপাটকারীদের সহযোগিতায় রাষ্ট্রীয় সম্পদ লুটপাট করেই চলেছে', যোগ করেন তিনি।
তিনি আরও বলেন, 'রাষ্ট্রীয় পাটকল চালাতে ব্যর্থতার দায় সরকারকে নিতে হবে। যারা এই কয়েকটি পাটকল ঠিকমতো চালাতে পারে না তাদের ক্ষমতায় থাকারও কোনো অধিকার নেই।'
রুহিন হোসেন প্রিন্স বলেন, 'এখনও সময় আছে বন্ধ পাটকলগুলো আধুনিকীকরণ করে রাষ্ট্রীয়ভাবে চালু করুন। আমরা হিসাব করে দেখেছিলাম এক্ষেত্রে দুই-চার হাজার কোটি টাকা খরচ করলেই আধুনিকায়ন করে পাটকল চালু সম্ভব। আর সরকারের দুর্নীতি, লুটপাট ও অব্যবস্থাপনা দূর করতে পারলেই পাটখাত লাভজনক খাতে পরিণত হবে।'
তিনি আরও বলেন, 'দক্ষিণাঞ্চলে পদ্মা সেতু চালু হয়েছে কিন্তু তার সুফল এখনও শ্রমিক ও মেহনতি মানুষের কাছে পৌঁছেনি। সরকার পদ্মা সেতু চালু করতে পারলেও রাষ্ট্রীয় খাতে পাটকল চালু না করার দায়ে অপরাধী।'
তিনি ঈদের আগে পাটকল শ্রমিকদের বকেয়া পরিশোধ ও সারাদেশে রেশন ব্যবস্থা এবং ন্যায্যমূল্যের দোকান চালুর দাবি জানান।
তিনি বিগত দিনে এই খাতে দুর্নীতি অবস্থাপনার জন্য দায়ীদের বিরুদ্ধে ব্যবস্থা ও আর দেরি না করে বিজিএমই সম্পূর্ণ বিলুপ্ত করে, নতুন ভাবে ঢেলে সাজানোরও দাবি জানান।
তিনি হকার উচ্ছেদ ও রিকশা উচ্ছেদের নিন্দা জানিয়ে সবার কর্মসংস্থান নিশ্চিত করারও দাবি জানান।
সমাবেশে সভাপতিত্ব করেন সিপিবির খুলনা জেলা সভাপতি ও বাম জোটের খুলনা জেলার সমন্বয়ক ডা. মনোজ দাস। বক্তব্য দেন সিপিবির সাধারণ সম্পাদক ও বাম গণতান্ত্রিক জোটের কেন্দ্রীয় সমন্বয়ক রুহিন হোসেন প্রিন্স, সিপিবির খুলনা জেলার সাধারণ সম্পাদক এস এ রশিদ, বিপ্লবী কমিউনিস্ট লীগের মোজাম্মেল হক খান, বাসদের কনা আক্তার, শ্রমিকনেতা নূরুল ইসলাম, আলমগীর কবির, আলমগীর হোসেন।

বাংলাদেশের কমিউনিস্ট পার্টির (সিপিবি) সাধারণ সম্পাদক ও বাম গণতান্ত্রিক জোটের কেন্দ্রীয় সমন্বয়ক রুহিন হোসেন প্রিন্স বলেছেন, 'সরকার জনমত ও স্বাধীনতার চেতনা উপেক্ষা করে রাষ্ট্রীয় পাটকলগুলো বন্ধ করেছে। এখন লিজের নামে লুটপাটের আয়োজন সম্পন্ন করেছে। অতীতে বেসরকারিকরণের নামে যেসব কার্যক্রম সম্পন্ন হয়েছে তার অভিজ্ঞতা এটাই বলে।'